Diefstal by drie skole in Port ElizabethArgieffoto Drie skole in Port Elizabeth het die afgelope week onder diefstal deurgeloop toe kontant en ander waardevolle bates gesteel is. Kol. Priscilla Naidu, woordvoerder van die polisie in die Oos-Kaap, het Donderdag bevestig daar was Woensdagaand ŉ inbraak by Victoria Park Grey Primary School in Humewood. Skootrekenaars en ŉ beduidende bedrag kontant is gesteel. Diewe het vroeër vandeesweek by ŉ kluis by Theodore Herzl Primary School ingebreek en ŉ groot bedrag kontant gesteel. Drie persone het Woensdag ŉ gewapende roof uitgevoer by die Harvest Christian School nadat hulle hulself voorgedoen het as iemand wat skoolgeld wil betaal. “Die polisie ondersoek sake van gewapende roof en diefstal,” het Naidu gesê. Sy het skole in Port Elizabeth gewaarsku om nie groot bedrae kontant op die skoolperseel aan te hou nie, veral nie hierdie tyd van die jaar nie. “Hou slegs die minimumbedrag kontant by die skool en deponeer kontant gereeld. Dit wil voorkom of die diewe die alarms omseil. Ons stel voor dat skole veiligheidswagte aanstel, veral deur die dag.”